C 421/36
DA
Den Europæiske Unions Tidende
4.11.2022
BILAG 1
Synergier med EU-missioner
EU-missionen for tilpasning til klimaændringer Missionen vedrørende tilpasning til klimaændringer går ud på at støtte mindst 150 europæiske regioner, lokale myndigheder og lokalsamfund i deres bestræbelser på at opnå modstandsdygtighed over for klimaændringer senest i 2030.
Den vil yde generel støtte til regioner, lokale myndigheder og lokalsamfund for at hjælpe dem med bedre at forstå, forberede og forvalte klimarisici og -muligheder, fremskynde deres omstilling til modstandsdygtighed over for klimaændringer og gennemføre mindst 75 storstilede klimatilpasningsdemonstrationer på lokalt plan.
Medlemsstaternes, regionernes og de lokale myndigheders deltagelse vil spille en afgørende rolle i gennemførelsen af denne opgave, fordi de er vigtige drivkræfter for forandring.
De kan også anvende nye teknologier, eksperimentere med innovative løsninger, der imødekommer lokale behov, og hjælpe forskellige interessenter med at opnå modstandsdygtighed over for klimaændringer.
Missionens mål stemmer overens med EFRU's politikmålsætninger (1) om et mere konkurrencedygtigt og intelligent Europa ved at fremme innovativ og intelligent økonomisk omstilling og regional IKT-konnektivitet.
Det bidrager også til den politiske målsætning om en grønnere, kulstoffattig omstilling til en kulstofneutral økonomi og et robust Europa ved at fremme en ren og fair energiomstilling, grønne og blå investeringer, den cirkulære økonomi, modvirkning af og tilpasning til klimaforandringer, risikoforebyggelse og -styring samt bæredygtig mobilitet i byer.
Der kan f.eks.
mobiliseres finansiering under disse prioriteter til at opskalere klimatilpasningsløsninger ved hjælp af synergier med den finansiering, som Horisont Europa mobiliserer.
Regioner og lokale myndigheder kan også underskrive missionschartret for at give udtryk for deres vilje til at samarbejde og koordinere med andre underskrivere, så de kan mobilisere ressourcer og udvikle aktiviteter på deres respektive områder for at realisere deres klimatilpasningsmål.
Platformen for gennemførelse af missioner vil støtte regioner og lokale myndigheder, f.eks. ved at give dem adgang til viden og teknisk bistand.
Der vil være adgang til finansiering gennem Horisont Europas arbejdsprogrammer for FoI-projekter vedrørende klimatilpasning, som kan gennemføres ved at udnytte potentielle synergier med EFRU.
EU's kræftmission Kræftmissionen har sammen med den europæiske kræfthandlingsplan til formål at forbedre tilværelsen for mere end 3 millioner mennesker inden 2030 gennem forebyggelse, helbredelse og, for kræftramte, herunder deres familier, at leve længere og bedre.
Dette overordnede mål er i overensstemmelse med EFRU's politiske målsætning om et mere socialt og inklusivt Europa.
Der er planer om at oprette digitale infrastrukturer til støtte for forskning og innovation (FoI) inden for kræftbekæmpelse.
UNCAN.eu-platformen vil blive anvendt til at indsamle data af forskellig art og fra forskellige kilder.
Kræftpatienter og overlevende vil kunne indgive sundhedsdata og modtage oplysninger gennem et virtuelt europæisk digitalt center for kræftpatienter.
Omfattende kræftinfrastrukturer vil blive understøttet for at tackle uligheder i adgangen til kræftbehandling af høj kvalitet, f.eks. ved at styrke forskningskapaciteten og oprette et netværk på tværs af medlemsstater og regioner.
Medlemsstaternes, regionernes og de lokale myndigheders deltagelse er afgørende for gennemførelsen af de planlagte foranstaltninger, da det er dem, der primært er ansvarlige for tilrettelæggelsen af deres sundhedssystemer.
En forbedring af adgangen til tidlig screening eller innovativ kræftbehandling vil f.eks.
kræve store investeringer i infrastruktur, udstyr, digitalisering, sundhedspersonale og nye plejemodeller, herunder telemedicinske løsninger for at nå ud til patienter i landdistrikter og fjerntliggende områder.
EFRU spiller en vigtig rolle med hensyn til at forbedre kræftkontrollen.
Mange regioner har intelligente specialiserings­ strategier på sundhedsområdet, herunder på kræftområdet.
Eksisterende projekter har et kæmpe potentiale til at bidrage til missionens mål.
Regionerne vil blive tilskyndet til at tilpasse sig EU's prioriteter og foretage yderligere investeringer i FoI ved at målrette prioriteterne for intelligent specialisering mod innovation inden for kræft.
Interreg kan ligeledes støtte kræftpatienter, der søger sundhedsydelser i et andet land, ved at styrke det grænseoverskridende, tværnationale og interregionale samarbejde.
(1) Europa-Parlamentets og Rådets forordning (EU) 2021/1058 af 24. juni 2021 om Den Europæiske Fond for Regionaludvikling og Samhørighedsfonden, artikel 3.